REGOLAMENT TAL-KUMMISSJONI (KE) Nru 1581/2004
tas-27 ta' Awissu 2004
li jemenda r-Regolament (KE) Nru 1639/2001 li jistabbilixxi l-programm minimu u l-programm estiż tal-Komunità għall-ġbir ta’ data fis-settur tas-sajd u jistipula regoli dettaljati għall-applikazzjoni tar-Regolament tal-Kunsill (KE) Nru 1543/2000
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1543/2000 ta’ Ġunju 2000 li jistabbilixxi qafas Komunitarju għall-ġbir u l-immaniġġjar tad-data meħtieġa għat-tmexxija tal-politika tas-sajd komuni (1), u b’mod partikulari l-Artikoli 5(1) u 8(1) ta’ dan,
Billi:
(1)
Kull meta tkun stabbilita skema ta’ teħid ta’ kampjuni abbord fi ħdan il-programmi nazzjonali rispettivi, għandu jkun iggarantit l-aċċess għal fuq il-bastimenti għall-għanijiet ta’ teħid ta’ kampjuni. Għalhekk, l-osservaturi abbord għandhom jiġu aċċettati fuq kwalunkwe bastiment biex jiġu evitati stimi preġudikati.
(2)
Jeħtieġ li jkun żgurat teħid aħjar ta’ kampjuni ta’ l-istokkijiet taħt pjanijiet ta’ rkupru u ta’ speċi ta’ fond il-baħar, biex jinkiseb għarfien aħjar ta’dawn l-istokkijiet partikulari.
(3)
L-analiżi tar-rapporti ta’ l-Istati Membri tad-data tal-Qabda għal kull unità ta’ sforz (minn issa ’l quddiem imsejħa CPUE) miġbura mill-1995 sa l-2000, magħmula flimkien mal-Kumitat Xjentifiku, Tekniku u Ekonomiku għas-Sajd (minn issa ’l quddiem imsejjaħ STECF), tipprovdi bażi fuq xiex tiġi stabbilita s-serje ta’ data CPUE eliġibbli li għandha tinġabar fil-futur.
(4)
Fuq il-bażi ta’ l-esperjenza akkwistata matul l-ewwel sena ta’ ġbir ta’ data fl-2002 u fil-konsiderazzjoni tal-pariri ta’ l-STECF, hemm bżonn ta’ modifiki tekniċi fil-linji gwida għall-ġbir ta’ data stipulati fir-Regolament tal-Kummissjoni (KE) Nru 1639/2001 (2), u b’mod partikulari fl-ismijiet ta’ l-istokkijiet u l-istrateġiji għat-teħid ta’ kampjuni dwar it-tulijiet u l-etajiet.
(5)
Ir-Regolament (KE) Nru 1639/2001 għandu għalhekk jiġi emendat f’dan is-sens.
(6)
Il-miżuri li jipprovdi għalihom dan ir-Regolament jikkonformaw ma’ l-opinjoni tal-Kumitat ta’ Tmexxija għas-Sajd u l-Akwakultura,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1639/2001 huwa emendat kif ġej:
1.
l-Artikolu 3 huwa emendat kif ġej:
(a)
fl-ewwel paragrafu, punt (c) jinbidel bis-segwenti:
“(c)
fil-każ ta’ teħid ta’ kampjuni, deskrizzjoni dettaljata ta’ l-istrateġiji segwiti u l-istimi statistiċi użati li jagħmluha possibbli li jiġu apprezzati l-livelli ta’ preċiżjoni u r-relazzjoni bejn l-ispiża u l-preċiżjoni tal-parametru stmat; dawn l-istimi għandhom jiġu inklużi fir-rapport finali f’format stabbilit mill-Kummissjoni, wara li tkun ikkonsultat l-STECF.”
(b)
it-tieni paragrafu huwa mħassar.
(ċ)
jiżdied il-punt segwenti:
“(e)
fil-każ tat-teħid ta’ kampjuni, il-proċeduri ffissati fi ħdan il-programmi nazzjonali għandhom jiżguraw il-ġbir tad-data meħtieġa minn osservaturi maħtura għal dan u li dawn l-osservaturi jiġu aċċettati abbord u jsibu l-kooperazzjoni tal-kaptani tal-bastimenti tas-sajd, skond l-Artikolu 22 (1) (d) tar-Regolament tal-Kunsill (KE) no2371/2002 (3).”
2.
L-Anness huwa emendat skond l-Anness I ma’ dan ir-Regolament.
3.
L-Appendiċijiet huma emendati skond l-Anness II ma’ dan ir-Regolament.
Artikolu 2
Dan ir-Regolament għandu jidħol fis-seħħ fis-seba’ jum wara d-data tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fit-totalità tiegħu u huwa applikabbli direttament fl-Istati Membri kollha.
Magħmul fi Brussell, nhar is-27 ta' Awissu 2004.